钦定古今图书集成/明伦汇编/氏族典/第371卷 > 《廖用贤尚友录》 > 严讷
## 钦定古今图书集成/明伦汇编/氏族典/第371卷 > 《廖用贤尚友录》 > 严讷

按《苏州府志》：“讷字敏卿，常熟人，严可求之后。父恪为
掾，生讷于县廨，有红光坠星之异。嘉靖辛丑成进士，
授编修。秩满，次得主顺天乡试。严嵩欲宠其姻，藉讷
名以为重。讷度某非可共事者，疏请省亲。后某果以
贿败，迁侍读。乙卯，主应天乡试，升学士，掌院事。时上
雅好文辞，尝以撰文诸臣名覆金瓯，探之，举手得讷”
及李春芳。上大喜，眷遇日隆。己未主会试副考，升吏
部侍郎、礼部尚书知贡举，晋吏部尚书。上手书讷名
与李春芳名，谓首辅徐阶曰：“材足翼汝，实符向者瓯
卜之兆。”特敕与春芳并进武英殿大学士。讷念父母
不置，胸成痞病。入相未一载，即乞归。卒，年七十四。讣
闻，遣使祭葬，加少保，谥文靖。